B. Pap Endre

**ÁLHÍREK**

egyfelvonásos

Dr. prof. Peplon – a labor vezetője

Kapszid – tünetmentes fertőzött

Agonizáló betegek

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

„A [művészet](https://hu.wikipedia.org/wiki/M%C5%B1v%C3%A9szet), akár a [betegség](https://hu.wikipedia.org/wiki/Betegs%C3%A9g), fertőzés útján terjed.”

Tolsztoj Leó

Helyszín 4 az 1-ben (sokkszoba, labor, boncterem, hullaház).

Történhetne éppenséggel bárhol Európa és Ausztrália között, nem csak a Vuhani Virológiai Intézet 3-as biológiai biztonsági szintjén. Valamikor 2019 ősze és 2020 tavasza között vagy pont a jelenben akár.

E történet kitalálói a mémek és az utolsó pontig az ő ördögi művük, bármilyen hasonlóság a valóság és a szereplők esetében kulturálisan determinált, vagyis itt és most a véletlenszerű egybeesést – hál` Isten – teljesen valószínűnek tekinthetjük.

Egy berendezésekkel túlzsúfolt helyiség. A szemközit fal közepén Jackson Pollock 1951-es cím nélküli képe. A mű alá vérrel odafirkálva: a vírustelep a gazdatestben. Itt is, ott is lélegeztető gépeken mozdulatlan emberek. Csak a monitorozás hallatja és mutatja életjeleiket. Két ágy üres.

A bal oldali falon a plafontól a padlóig páncélajtók sorakoznak digitális kijelzővel és kapcsoló szekrénnyel. A történet kezdetén Peplon – arcán szemét is takaró maszk, rajta a fejét is takaró egyszer használatos overall, cipőjén zsák – egy nejlonzsákba csomagolt hullát tol be kihúzható tepsin a harmadik sorban, épphogy eléri pipiskedve, hogy rázárja az ajtaját. Majd bekapcsolja a hűtést. A kijelzőn a 24 C fokból hamarosan 35 fok lesz. Nyomogatja a pityegő gombokat, de nem javul a helyzet. Mikor kinyitja az ajtót, a nedves kesztyű odafagy a kilincshez és letépi tenyeréről. A kamrából kiáramló hidegtől arcába csapódik a pára. Visszazárja. Rácsap a kijelzőre, amitől az pirosról kék színűre vált és -35 fokra ugrik. Az ágyat, melyben a halott feküdt valaha, félretolja.

Jobbról két ajtó van, egyik beléptető rendszerrel ellátott, a másik ajtó zárja épp foglalt jelzésen áll. Kihallatszik a vécé leöblítése, amire a Peplon odakapja fejét és fellélegez. Kapszid jön be, hálóruhában.

PEPLON Azt hittem, megszöktél megint...

KAPSZID Ez se jobb, mint a 4. szint. Nincs ablak a vécén. Beléptető rendszer itt is ugyanolyan... Nem lesz könnyű meglógni innét.

PEPLON Mért szöknél, ha hamarosan kimehetsz? A harmadik szint előszobája a kutatási eredményeknek.

KAPSZID Meg a boncasztalodnak. Eltűntek a hullamosó pribékjeid... *(Megvillogtatja bonckést.)*

PEPLON Ne csinálj hülyeséget!

KAPSZID Én nem akarok fagyasztott hússá lenni a hűtődben. Az első riadalom után, amikor kiderült, hogy a világra szabadult kórokozótok nem egy ebola, a 3. szintre fokozták le díszes társaságunkat az elvtársak. Ennyi történt egy hete. Szérumnak azóta se híre. De mindig mikor elmegyek vécére, egy hulla kerül a hűtőházba... Már kezdek rosszul lenni, és lesem a monitort, vajon én patkolok-e el majd legközelebb, mikor az egyik kolléga jobban lesz, leveszi a maszkot az arcától és te lekapcsolod a lélegeztetőgépét, majd váratlanul elindul a klotyó felé...

PEPLON Ez csak véletlen egybeesés. Különben is, aki felkel és nem kell neki többé lélegeztető gép, az a gyógyulás útjára lépett...

KAPSZID Ezt maszlagot add be annak a bajtársunknak, akit imént tettél épp hűvösre. Pár órája még ő ült a vécén. Le se húzta rendesen, kezet se mosott.

PEPLON Te tán igen?

KAPSZID Minden mozdulat, ami hiábavaló, nehezemre esik. Gyűjtenem kell egy kis energiát. Azon felül környezetbarát megoldás takarékoskodni a vízzel. Ezt szajkózzák most is a klímabuzik. Ha tisztára sikálom a szaros kezem, attól nem fog kipusztulni belőlem a kórság. Vagy mégis?

PEPLON Legalább másokat nem fertőznél meg.

KAPSZID Kit fertőzhetnék itt meg? Tán téged, esetleg, ha nem volnál beöltözve, mint egy békaemberke... Miután megszöktem és összeszedtetek a vuhani piacon, mert utoljára finomabbra vágytam a moslék börtönkosztotoktól. Megjegyzem, cseppet sem csodálkozom, hogy megy a hasam, mint a güzünek... Azután másról se pofáztál az illetékesek előtt, mint így tobzoska, úgy denevér, így a huanani piac, úgy a kígyók, így a meleg idő, úgy a nyájimmunitás. Ennyi ökörséget! Egy marha így csinált a fél világból marhát. Egy fertőzött ahogy. Nem veszem be, amit a sok agyalágyult elhisz, hogy denevér csípte tobzoska ette ember fertőződött meg először, mert egy gyékényen árulták ezeket a jómadarakat a huanani piacon a kofák. Miközben csak emberről emberre terjed. Tobzoska tán ember? Még hogy cseppfertőzéssel terjed csak és a szájmaszk megvéd. A szaros kéztől?... Ahogy a szemorvos beteg lett, engem is levadásztatok. Aztán hogy kiderült, tünetmentes vagyok és kigyógyultam és aki kigyógyult, az mehet haza. Mégis pozitív tesztet a fenébe produkálhattam, mikor senkinek se adtam le se szar-, se vérmintát? Vagy feltámadt poraiból a kór bennem vagy titokban újra fertőztetek ti, disznók? Más lehetőség nincs. Mi az ördögöt nyomhattok belém a drága infúzióval literszám? Nem sajnáljátok tőlem!

PEPLON Ásványi anyagokat, glükózt. Sok vizet vesztesz, nem hagyhatjuk, hogy kiszáradj. Most már ki tudjuk mutatni a székletben is a kórokozót.

KAPSZID Terjed a művetek a szarral együtt. Vicces tud lenni az élet. Azelőtt egyszer se mentem el az éves kötelező szemvizsgálatra. Hiba volt. Kísérleti nyúllá váltam egy irinyó-pirinyó duzzanat miatt a szemhéjamon. Méghogy légúti fertőzés... *(Meglengeti a bonckést.)* Na elég a süket dumából, kezdek fáradni és ma még ki szeretnék menni a halpiacra egy jót enni, mert elegem van a fosató, kórházi kotyvalékokból. Ide a beléptető kártyád! Egy-kettő! Nem szeretnék egy nőt bántani, akkor se ha a világ legostobább libája. De a kór immár bennem nem ismer kegyelmet. Vérengző fenevaddá képes tenni bármikor.

PEPLON Tessék a kilépő kártya. De gondold meg: itt elsőnek fogod megkapni az ellenszert. Ez az ország első számú kutató intézet. És ígérem, mindent megteszek, hogy a gyógyszer elkészüljön. Különben is, felesleges hősködnöd, nem fogsz messzire jutni. Hamar viszontlátunk újra itt.

KAPSZID Gyanúsan magabiztos vagy. Szóval belém ültettetek egy leadót?... *(Elkezdi tapogatni magát.)* Hova rejtettétek, rohadékok?!

PEPLON Élénk a fantáziád. Kijárási tilalom lépett tegnap életbe. Az egész várost lezárták. Se ki Vuhanból, se be. Az első ellenőrzőponton fennakadsz majd.

KAPSZID Hogy tudták az intézet biztonsági emberei, mikor én se tudtam a hatalmas huanani piacon a tömegben hol kószálok épp és melyik lacikonyhánál tömöm és öntöm le pajcsiuval a sült kolbászt. Aligha pech... De nem érek rá pofázni itt. Nézzük csak, mit rejtegetsz a szekrényedben... Egy fertőtlenítős overall. Tán jó is rám. Ha ebbe öltözöm, senki se gondolná, hogy báránybőrbe bújt ordas vagyok és fertőtlenítés helyett fertőzök nagyban épp... Az ellenséghez közel férkőzni legkönnyebben annak egyenruhájába bújva lehet. És ha betekerem magam talpig alufóliával, az lesz a tökéletes árnyékolás. Soha többet nem találtok rám. Főleg nem Vuhan föld alatti részén vagy egy fém konténerbe bújva, ott a leadótok semmit se fog érni. De ha ez nem segít, lenyúzom a bőröm is. Nincs vesztenivalóm... A mézesmadzagnak meg nem dőlök be. Gyógymódot az elkövetkező fél évben aligha találjátok meg. Nem leszek tovább a kísérleti nyulatok. Ha meglesz az ellenszer, én úgyis mint koronatanú fogok itt legelőször hősi halált halni annak tesztelésébe. Sietnem kell, mielőtt a térfigyelő kamerában kiszúrnának... *(A kártyát lehúzza egyszer, kétszer, de az ajtó nem nyílik.)* Nem gondoltam volna, hogy ilyen ravasz dög vagy. Hamis kártyát adni a kezembe súlyos tévedés volt...

PEPLON Rossz megfigyelő vagy. A kártya önmagában nem elég a nyitáshoz. Hiába mérgelődsz és ráncolod a homlokod. A rendszer maszk nélkül nem enged ki. *(Egy maszkot vesz elő a zsebéből.)*

KAPSZID Ezt az utat megspórolhattad volna nekem. *(Felrakja a maszkot. Újra próbálkozik, de az ajtó nem nyílik.)* Beöltöztem, mint maszkabálon ápolónőnek a hullajelölt. Mi kell még ide, halljam?

PEPLON Amikor kilépni próbálsz egy 3. szinten védett helyiségből, a maszkot detektálja az ajtó arcszkennere és a maszk hiányában a rendszer automatikusan letiltja a kilépni szándékozó kártyáját.

KAPSZID Felmegy bennem, mint szerelőben a nyomás a lyukas gumit pumpálva. A bolondot járatod velem. És akkor te most hogy jutsz ki innen? Halljam!

PEPLON Sehogy. Majd ha jön a váltás.

KAPSZID Na, az amit én nem fogok megvárni.

PEPLON *(Csöng a telefonja.)* A férjem hív...

KAPSZID *(Kikapja kezéből.)* Halló, tesókám... Hogy ki? Már el is felejtettél? Ilyen hamar? Ilyen gyorsan ki tudtál verni a fejedből. Könnybe lábadt e hírtől a fertőzött szemem is. Segítek. Én vagyok a kísérleti nyulatok, akit ti ketten megfertőztetek a kórságotokkal. Dereng már valami, apafej?... Ide figyelj, okos Tóni, most nem érek rá bájcsevejre. Hol vagy?... A 4. szintről gyorsan-frissen told a 3. szintre az ostoba képed a zsebed teletömve a szérummal.... Hát azzal, ami meggyógyítja a szerelmedet, mert épp most fertőződik meg. *(Egy váratlan mozdulattal letépi a nő maszkját és az arcába köhög, majd a telefonba is.)*

PEPLON Szemétláda, utolsó gazember!

KAPSZID Frissen tenyésztett kórságot köhögtem az oldalbordád ennivaló pofikájába. Hallottad?... Akkor várlak, sok szeretettel!

Peplon egy üvegcsépből valami vegyszert a lyukas kesztyűs tenyerébe önt és arcába dörgöli, orrába szippantja, kiöblíti vele a száját és lenyeli. Kapszid azonban kiüti a nő kezéből az üvegcsét, ami széttörik, a nő az üvegszilánkokba tenyerelve keni a szert a padlóról az arcára a vérrel együtt. Kapszid röhög a nő véres arcába.

KAPSZID Most kiderül, van-e okod félni a láthatatlan kreatúrádtól.

PEPLON Én nem tartozom a veszélyeztetett korcsoportba, de... de... *(Kissé összegörnyedve szorítja a hasára kezét.)*

KAPSZID Saját hazugságaidnak nem kellene ilyen könnyen bedőlni. Méghogy nem vagy veszélyeztetett korban. Akit lefagyasztottál az imént, hány évvel volt idősebb tőled? Egy évvel vagy kettővel volt fiatalabb esetleg? Ahogy látom, a doktori diplomád a saját hülyeségedtől se véd meg.

PEPLON Te nem vagy emberi lény. *(A mosdóhoz megy. Lemossa véres arcát, sebtapaszt rak a sérülésekre. A tükörbe néz és a hasát fogja.)*

KAPSZID Még szerencse, hogy kivetkőztem emberi mivoltomból. Olyan gazember, mint ti, olyan nem voltam soha. A kórságtok átprogramozott. Félelmetes kaszássá lett a kísérleti nyulatokból... Maszkot hordtok, kesztyűt, ilyen atombiztos overallt és tisztelettel tartjátok tőlem a másfél méteres a távolságot... Hogy úgy rettegtek jelenlétemben, a kiválóságom érzésével tölt el. A félelmetek kárpótol. Bár nem mindenért. Fogd csak a hasad. Tőlem aztán be is rosálhatsz itt helyben...

PEPLON Mások szándékos megfertőzése a büntető törvénykönyvbe ütközik. Halállal sújtják az ilyen sorozatgyilkosokat.

KAPSZID Haldoklót halállal fenyegetni csacsiság. Egy csónakban evezgetünk, kisanyám. Azzal, hogy a vuhani piacra kiszöktem innét és szétköhögtem szüleményeteket, tömeggyilkosok lettetek velem együtt.

PEPLON Túl sokat hiszel magadról. Egy ember kevés a pandémiához, ahhoz tömeg kell.

KAPSZID Nagyobb, mint a huanani piacon?... *(Csöng a telefon.)* Na, mi van? Nem találod az idevezető utat?... Rendben, hamarosan elvágom a torkát a bonckéssel... Elvághatom?... Igazán?... Ó, az örök szerelem, most küldöd a nagy Őt a pokolba!... Lárifári...

PEPLON A férjem a párthoz és a hazához hű. Sose fog ellenük tenni semmit.

KAPSZID A párt és a haza rongyos szoknyája mögé bújtatok. Jól van. Beszélhetünk máshogy is... *(Odalép a gépekhez és sorban rántja ki a falból a csatlakozókat.)*

PEPLON Mi az ördögöt művelsz a preparátumokkal?

KAPSZID Jelzést adok a rendszernek... A karbantartó hamarosan belép, hogy elhárítsa a hibát és nekem alkalmat ad.

PEPLON Ostoba vagy. A kamerán át figyelnek, senki se fog jönni.

KAPSZID *(A kamerát letépi a falról és rátapos.)* Volt kamera, nincs kamera... Már megint jön a rendszeresített hasmars... Mindig rosszkor... Na ezúttal kire fogadjak? Melyikük hal meg most? Ő? Vagy ő ott? Netalántán ő a sarokban? Ravasz kérdés... Lehet itt még titkos egérút. Nehogy megszökj, velem jössz a klotyóra. Na, ne vonakodj! Gyere szépen... Szűk a hely, szűkebb, mint a 4-es szinten. Spórolósra vették az építészek és ellopták az anyagot... Úgyse végeztem még a dolgom egy nő előtt. Ki gondolta volna ezt rólam pár hete. Az élet csupa meglepetés. A halálközeli élmény lehet csak ettől frankóbb... Tesók, imádkozzatok, hogy gyorsan végezzek, hogy aki most a rövidebbet húzza közületek egy szempillantás alatt kapálózzon át a másvilágra....

Kapszid a nőt berántja a vécébe és magukra zárja az ajtót. Az egyik betegnél hamarosan légszomj mutatkozik, a pulzusa az egekbe szökik, görcsösen összerándul, letépi arcáról a maszkot, a gép sípol, a szív felzakatol, majd hirtelen megáll, a beteg még néhányszor a levegőbe csap és markol az ég felé... Vécéöblítés hangja. Kapszid és Peplon jön. Kapszid kezében a levetett overall.

KAPSZID Ezt a gúnyát se arra találták ki az okosok, hogy a vécére csücsülj benne. Az igaz, ha ebbe híg levet eresztesz, ki nem folyik a szárán...Dokikám, olyan lettél nekem, mint kórnak a test. Egyszóval gazdatest. Se kinyuvasztani, se megszabadulni egymástól nem tudunk. Egyelőre legalábbis. De nem örökre ám... Nini, a tata purcant ki. Rá pedig nem voksoltam volna. A szerencsével mindig hadilábon álltam. Ha nem tévedek és jól számolom, ma voltam pont harmadszor. Háromig bírta a jó öreg. Béke dögvészes poraira. *(Az overallt újra felveszi.)*

PEPLON *(Leszedi a hulláról a csöveket, kikapcsolja a lélegeztetőt, a monitorozást. Összecipzározza a hullán zsákká a műanyag lepedőt, fertőzésveszélyre figyelmeztető matricát ragaszt rá. Odatolja a hűtőkamrákhoz az ágyat. Távirányítóval felemelteti az ágyból a hűtő egyik szabad ajtajáig.)* Segítenél?

KAPSZID Nem érek rá, vak vagy? És különben is, hova tűntek az intézet pribékjei? Erős, egészséges legények, tán ők is így a hasukat szorongatják most félelmükben... Boldogulj egyedül. Találd fel magad, ha már a gyógyszert nem tudod. *(A széttaposott kamerát nézegeti.)* Ezt se lehet már megjavítani. Kár volna erőlködni.

Peplon létrára állva átfordítja az emelőről a hűtőből önműködően kijövő tepsire a halottat. A szerkezet behúzza. Rázárja az ajtót és beindítja a hűtőt. Közben Kapszid egy darab huzalt szed le a kameráról, szépen meghámozza a bonckéssel. Odamegy a konnektorhoz és rövidzárlatot csinál. Szikrázás, majd áramszünet. Beindul a riasztó berendezés, vörös-sárga fények villognak. A lélegeztetők leállnak, a betegek sorban kapkodnak a levegőért. Peplon leugorva a létráról, tépi le róluk a lélegeztető maszkot...

PEPLON Te őrült, megfulladnak! Segíts már! Ne bambulj ott!

KAPSZID Majd bolond leszek. Csak jót tettem. Jobb gyorsan kipurcanni, mint szenvedni napokig. Az eutanázia lelkes híve lettem, nem tudtad?... Ha a zárlat nem nyitja ki, akkor semmi sem, ezt a kurva ajtót. (*Feszegeti a kijárati ajtót, de nem mozdul*.)

PEPLON Őrült, most végleg beszorultunk. Ha fél órán belül nem jön meg az áram, beindul az önmegsemmisítő folyamat és elgázosítanak bennünket. Egy tenyészet sem kerülhet ki innét épen...

KAPSZID Ne pánikolj, mert nem tudok gondolkodni... Ilyenkor csak a dohány segít! *(Cigarettát és öngyújtót vesz elő.)* Aranyszabály. Akit nem motozol meg, az tiltott és veszélyes eszközt és anyagot birtokolhat... *(Papírból, lepedőkből, műanyagokból halmot rak össze egy üres ágyon, egy üvegbe szagol, lelocsolja vele az egészet.)* Civilként*,* mintautószerelő tengettem napjaim, emlékszem, egy híres autógyár... Melyik is? Ferrari? BMW? Ford vagy a Tesla, esetleg a Toyota?... Valami feltörhetetlenek nyilvánított autót gyártott és tesztelésre elvitték egy börtönbe... az is egyfajta karantén. Börtön és karatén szerintem egy és ugyanaz a hely: mákvirágok nevelőintézete... Szóval ott a sok tolvaj és lókötő közt kiállították a járgányt, hogy azé lesz, aki feltöri a kocsit... Ha láttad volna, foggal-körömmel ahogy estek neki! Volt, aki kővel hajigálta, rugdosta, csavarhúzóval feszegette, husánggal aprította, de mivel szénszálból készült, golyóálló szélvédője volt, pár karc lett rajta és a riasztó kapcsolt be... Az egyik mákvirág a büszke tervezőtől cigarettát kért és tűzet. Majd fogta az autógyárat magasztaló szórólapot és fáklyává csavarta össze. Körülbelül ennyi papírt, mint ez itt az asztalodon: „Az emberi természet fogalma a vei-jin korabeli Kína filozófiájában”... Mi az ördög, kend filozófus virológus?... Halljuk csak, mi okosat firkáltál ebben össze nekünk.

PEPLON „Emlékszem azokra a napokra, amikor 2000-es évek elején elkezdtem tanulmányozni a kínai filozófiát. Mintha csak tegnap lett volna. Milyen keveset tudtam én akkor!...”

KAPSZID Mert most aztán eget verően sokat tud a kisasszony...

PEPLON „Az elmúlt öt évre visszatekintve ezt a tanulmányi időszakot zárom le most ezzel a dolgozattal. Ez a munka – habár nem tökéletes a képességeim korlátai miatt elsősorban – soha nem készült volna el a tanácsok és bátorítások nélkül, amelyet hálásan fogadtam ez idő alatt. A férjem érzelmileg viselte a tanulmányok nehéz terheit. ”

KAPSZID Ó, a szegény mártír... hogy el ne sirassam.

PEPLON „Külön köszönöm megértését és támogatását, különösen, mikor a tengerentúlon tartózkodtam. Szeretnék köszönetet mondani édesanyámnak is. A lányát mindig arra késztette, hogy csak előre törjön.”

KAPSZID Másokat a dicső halálba küldő, igazi hadi stratéga veszett el anyádban.

PEPLON „Egyszer valóban kétségbe vontam az életfilozófiáját. De most már tudom, hogy keményen kell tanulni. Ezt a dolgozatot apámnak ajánlom.”[[1]](#footnote-1)

KAPSZID Én meg Vulcanusnak áldozom. Nem sajnálod a fő műved?

PEPLON Cseppet sem. Fenn van az interneten digitális formában.

KAPSZID Mint én a disszertációdat így, az a minden hájjal megkent csirkefogó összetekerte a kezében az újságot, és amikor már jó nagy lánggal égett, előbb meggyújtotta vele a dohányát, mint most a disszertációddal én így, majd az atombiztosnak hitt kocsi alá hajintotta. Így... *(Rádobja az összehányt halomra az égő disszertációt. Az kékes lángra lobban.)*

PEPLON Te teljesen megőrültél? *(A tűzoltó-készülék után futna, de Kapszid elgáncsolja.)*

KAPSZID Hohó!Lassan a testtel! Még nem fejeztem be a mondókámat... Szóval nagyot szippantott a dohányból, így, fújt pár füstkarikát, így... és láss csodát... a csodaautó egyszer csak vijjogni kezdett és felpattant magától mind az öt ajtaja. Nagyon tudott valamit az a szélhámos... *(Ahogy a laborban elterjed a füst és az érzékelőkig eljut, megszólal a tűzriasztó.)* Zene füleimnek! A többi már ment, mint a karikacsapás. A börtöntöltelék beszállt a kocsiba, babrált valamit a drótokkal és beindította. Tett néhány kört az ámulók körül, mint a saskeselyű a dög körül és el is húzta volna egyből a csíkot, ha történetesen nem a börtönudvaron, a betonfalak közt esett volna ez az eset. Nade, mi ebből a tanulság? Mit szűrtél le belőle magadnak, aranyoskám?... Megkukultál? Te a gondolatok doktornője... Többet ésszel, mint erővel... *(A mobiltelefon csöng.)* Már azt hittem, megfeledkeztél rólunk... Hogy hogy mi történik? A kórságtok akcióba lépett és épp bontja atomjaira a szépen felépített, rendíthetetlennek és bevehetetlennek hitt váratok... Máglyán ég a boszorkány... Ugass a lángoknak vagy hallgasd, hogy pattog egy tűzről pattant mennyecske alatt... *(Mobilt a tűzbe dobja.)* Ha beszélni szeretnél azzal a pernahajderrel, akkor vesd magad a lángok közé... *(Az ajtó kinyílik.)* Tádám!És annyit se kellett mondanom: Szezám, tárulj! A füst és a tűz a te barátod!Ennyi kellett, hogy megadja magát a 3. fokozatú biztonsági protokollotok. Hamuvá vált beképzeltség. Nagyon, de nagyon tudott valamit az a széltoló. Minden elismerésem az övé.

*Géphang: Figyelem! Figyelem! Mindenki fegyelmezetten hagyja el az épületet! Figyelem! Figyelem! Mindenki fegyelmezetten hagyja el az épületet...*

KAPSZID Nekem nem kell kétszer mondani...Gyere, némber, mert idekozmálsz!

PEPLON Ragályos betegek vagyunk. Kérlek, maradj karanténban velünk. Ne csinálj több őrültséget...

KAPSZID Eszem ágában nincs. Őrültség csak megsülni volna itt. *(Fogja a tűzoltópalackot.)* Ez a jó kamuflázs. Oltok és fertőtlenítek. Utat enged majd a félsz a balsorsnak...Viszlát, bajtársak, és ha más senki, mi fogjunk össze majd a pokolban is... Hahó, országvilág, hahó! Váratlan vendég érkezik ma hozzátok! Tárt karokkal gügyögve, mint a kisdednek az ólban a három királyok, térdepelve elém majd hozzatok aranyat, tömjént és mirhát...

*Géphang: Mindenki azonnal távozzon! Figyelem! Figyelem! A vészkijáratok 30 másodperc múlva záródnak! Figyelem! Figyelem!... Utolsó figyelmeztetés! A vészkijáratok 15 másodperc múlva záródnak.*

Kapszid vivát kiáltva távozik, az ajtó önműködően csukódik be utána. A nő a hasát fogva összegömbölyödik. Énekel.

PEPLON „Aludjál, babácskám,
esti csillag ragyog,
aludjál aranyos,
én is álmos vagyok.

Álmodjál szépeket,
aranyos meséket,
tündér öltöztessen,
angyal simogasson,
aranyos pillangó
kocsija ringasson.”[[2]](#footnote-2)

A plafonba szerelt porral oltók beindulnak. Spriccelődik a finom por, porfelhőbe vesznek lassan a villogó vészlámpák és a tűz. Peplon maszkot vesz fel és a magatehetetlen betegekre is rakja fel. Száraz fuldokló köhögések erősödnek, majd erőtlenedve szűnnek meg. A labort beborítja lassan a por- és füstfelhő.

Sötét

2020

1. https://core.ac.uk/download/pdf/48629097.pdf [↑](#footnote-ref-1)
2. https://gyerekdalokesmondokak.hu/aludjal-babacskam [↑](#footnote-ref-2)